Commersant.ge | საქართველოში პარიზის საარბიტრაჟო სასამართლოს დაფუძნება აუცილებელია
საქართველოში პარიზის საარბიტრაჟო სასამართლოს დაფუძნება აუცილებელია
access_time2019-10-17 11:30:34
საერთაშორისო სავაჭრო პალატის ხელმძღვანელმა ფადი ასლიმ განაცხადა, რომ პარიზის საარბიტრაჟო სასამართლო ამ ეტაპზე მზად არ არის საქართველოში შემოვიდეს. „კომერსანტი“ დაინტერესდა რას ფიქრობს აღნიშნულ საკითხთან დაკავშირებით ბიზნეს სექტორი.
კომპანია “ჩემი რანჩოს” ხელმძღვანელის ვანო იოსელიანის განცხადებით, საქართველოში ძალიან ბევრი რეფორმა გატარდა,შესაბამისად, საარბიტრაჟო სასამართლოს დაფუძნება შესაძლებელია.
„საქართველოში პარიზის საარბიტრაჟო სასამართლოს დაფუძნების მზადყოფნა არის, რადგან ჩვენ ვნახეთ, რომ ამ ქვეყანაში შეიძლება რეფორმების გატარება. საჭიროა კომპეტენტური ხალხი ჩაუდგეს რეფორმას სათავეში. ქვეყანაში უნდა იყოს ნება იმისა, რომ სუბიექტს შორის დავა წყდებოდეს სწრაფად, ოპერატიულად და კომპეტენტურად. დღესდღეობით პრობლემა არის ის, რომ ბევრ მოსამართლეს კომპეტენცია არ აქვს. ასევე კიდევ ერთი მოუგვარებელი პრობლემაა რიგები. ბიზნესდავის განხილვა შეიძლება დაიწყო 2004 წელს, შემდეგ გასაჩივრდეს და საბოლოო გადაწყვტილება მიღებული იქნება 2024 წელს, როდესაც დავა აქტუალობას კარგავს, აი ეს არის მთავარი. ბიზნესმა უნდა იცოდეს, რომ საჭიროების შემთხვევაში თავის ინტერესს დაიცავს არბიტრაჟში თუ სასამართლოში სწრაფად და დავას კომპეტენტური ხალხი განიხილავს“, - განმარტავს ვანო იოსელიანი.
ვანო იოსელიანის მოსაზრებას იზიარებს „ალბატროს ჯგუფის“ დამფუძნებელი დავით ბეგიაშვილი. მისი თქმით, ქვეყანაში პარიზის საარბიტრაჟო სასამართლოს დაფუძნდება შესაძლებელია. თუმცა ბიზნესმენი მიიჩნევს, რომ მართლმსაჯულების სისტემა ქვეყანაში ძირეულადაა შესაცვლელი.
„ვფიქრობ რომ ქვეყანაში სამართლებრივი სივრცეა მოსაწესრიგებელი. რაც უფრო მეტი დავების გადაწყვეტის ინსტრუმენტი გვექნება, მით უფრო გაუადვილდება ბიზნესს ოპერირება. მთავრი ჯანსაღი სამართლებრივი სივრცის შექმნაა. წლებია ეს საკითხი მოსაწესრიგებელი გვაქვს. მიუხედავად იმისა, რომ საერთაშორისო სავაჭრო პალატის საარბიტრაჟო სასამართლოდან დელეგაცია საქართველოში იმყოფებოდა და ტრეინინგები ჩაატარეს, ვფიქრობ, რომ დღევანდელ მდგომარეობას ამით ვერ გამოასწორებენ, რადგან ეს ტრენინგები ფასადურია. ძველი მოსამართლეები რომლებიც დაკვეთებს ასრულებდნენ არინ ჯალათი მოსამართლეები და ამათ რა ტრეინინგები უშველით?“, - განმარტავს დავით ბეგიაშვილი.
საკითხთან დაკავშირებით მცირე კომენტარით შემოიფარგლა „ტოიოტა ცენტრი თბილისის” დამფუძნებელი ირაკლი გურჩიანი. ბიზნესმენი საქართველოში არბიტრაჟის შემოღების აუცილებლობას ვერ ხედავს.
გურჩიანისგან განსხვავებით გადამზიდავი კომპანია „ისთ გეით ჯგუფის“ სამეთვალყურეო საბჭოს თავმჯდომარე ირაკლი იაშვილი ამბობს, რომ საქართველოში არბიტრაჟის ინსტიტუტის შემოღება აუცილებელია.
ვანო იოსელიანი ირაკლი გურჩიანი ირაკლი იაშვილი დავით ბეგიაშვილი